钦定古今图书集成/理学汇编/文学典/第045卷 > 卢询祖
## 钦定古今图书集成/理学汇编/文学典/第045卷 > 卢询祖

按《北齐书卢文伟传》：“文伟子恭道，性温良，颇有文学。
州辟主簿。李崇北征，以为开府墨曹参军。自文伟据
范阳，屡经寇难，恭道常助父防守。七兵尚书郭季素
与恭道交款，及任事，每称荐之。高祖亦闻其名。天平
初，特除龙骧将军、范阳太守。在郡有德惠。先文伟卒，
赠使持节、都督幽平二州军事、幽州刺史、度支尚书”，
谥曰定。子询祖，袭祖爵大夏男。有术学，文章华靡，为
后生之俊。举秀才入京。李祖勋尝宴文士，显祖使小
黄门救祖。勋曰：“茹茹既破，何故无贺表？”使者伫立待
之，诸宾皆为表，询祖俄顷便成。后朝廷大迁除，同日
催拜。询祖立于东止车门外，为二十馀人作表，文不
加点，辞理可观。询祖初袭爵，封大夏男，有宿德，朝士
谓之曰：“大夏初成。”应声答曰：“且得燕雀相贺。”天保末，
以职出为筑长城子使，自负其才，内怀郁怏，遂毁容
服如贱役者。以见杨愔，愔曰：“故旧皆有所縻，唯大夏未加处分。”询祖厉声曰：“是谁之咎？”既至役所，作《筑长
城赋》，其略曰：板则紫柏，杵则木瓜，何斯材而斯用也？
草则离离靡靡，缘冈“而殖。但使十步而有一芳，余亦
何辞闲于荆棘。”邢邵曾戏曰：“卿少年才学富盛，戴角
者无上齿，恐卿不寿。”对曰：“询祖初闻此言，实怀恐惧。
见丈人苍苍在鬓，差以自安。”邵甚重其敏赡，既有口
辩，好臧否人物。尝语人曰：“我昨东方未明，过和氏门
外，已见二陆两源，森然与槐柳齐列。”盖谓彦师仁惠
与文宗、郍延也，邢邵盛誉卢思道，以询祖为不及。询
祖曰：“见未能高飞者借其羽毛，知逸势冲天者剪其
翅翮。”既诸谤毁日至，素论皆薄其为人。长广太守邢
子广目二卢云：“询祖有规检弥衡，思道无冰棱文举。”
后颇折节。历太子舍人，司徒记室，卒官。有文集十卷，
皆致遗逸。尝为赵郡王妃郑氏制《挽歌词》，其一篇云：
“君王盛海内，伉俪尽寰中。女仪掩郑国，嫔容映赵宫。
春艳桃花水，秋度桂枝风。遂使丛台夜，明月满床空。”
按《北史卢观传》，询祖贺表云：“昔十万横行，樊将军请
而受屈；五千深入，李都尉降而不归。”时重其工。